L’Escola de Persones Adultes d’Alboraia comença a celebrar els seus «40 anys fent Escola!»
03 de febrer de 2025

L’EPA ha començat les celebracions del “40 anys fent Escola!” amb una Quinzena Rodona per la pau i el medi ambient. Durant la qual s’han realitzat diverses activitats d’educació ambiental obertes a la ciutadania i vinculades amb els Objectius de Desenvolupament Sostenible (ODS) 4,7,11,13, 15 i 16. Aquesta Quinzena Rodona ha comptat amb la presència del regidor d’Educació Ismael Rubio, i han compartit l’organització d’algunes activitats el regidor de Medi Ambient Carlos Sánchez, i la regidora d’Urbanisme Ana Bru.

La activitat va ser el dilluns 20 de gener, dia de l’aniversari de la Llei 1/95 de l’FPA, i va consistir en un berenar-homenatge a les persones més veteranes de l’EPA i que encara continuen en actiu. Es va reconéixer el suport a l’Escola de l’alumnat de Cicle I, no per l’edat com per la seua participació, dia rere dia i any rere any, amb constància i il·lusió per continuar aprenent.

Continuaren el dimecres 22 de gener amb la presentació de la recuperació i reedició del vídeo de l’any 1990: «El Barranc de Carraixet. De la Calderona a la Mediterrània» realitzat per alumnat i professorat de l’EPA amb molt d’esforç i mitjans de l’època. Una mostra del fet que el medi ambient ha estat des de sempre entre les prioritats de l’EPA. Les històriques imatges van provocar una animada tertúlia nostàlgica i reivindicativa.

La presentació del projecte «Parc Agrari de Peixets» posà un punt d’actualitat el dijous 23 de gener. Va estar a càrrec de Juan Manuel Mondejar de la consultora Projar, amb la col·laboració de la regidora d’Urbanisme Ana Bru, i de la tècnica de Medi Ambient de l’Ajuntament d’Alboraia. L’explicació de les diferents zones (arbrada, agrària, aiguamoll, dunar...) que integren la recuperació d’aquest espai al voltant de l’ermita dels Peixets fou molt aclaridora i finalitzà amb un col·loqui.

La segona setmana, el dimarts 28, el grup de GES 2 (Graduat en Educació Secundària) visità el Laboratori de Recursos Energètics Distribuïts (LabDER) de la Universitat Politècnica de València (UPV). El professor de la UPV i regidor de Medi Ambient de l’Ajuntament d’Alboraia, Carlos Sánchez, els va mostrar el LabDER i els explicà el treball sobre energies renovables que s’està realitzant actualment. L’alumnat va plantejar diverses qüestions i el professor, molt amablement va atendre tots els dubtes.

El 30 de gener, dia escolar de la no-Violència i la Pau, va concloure la quinzena amb dues activitats.  Per una banda, la presentació dels resultats del Mercat del Llibre de Vell, realitzat a l’EPA en favor de les escoles d’adults municipals afectades per la DANA, on es posà de manifest la solidaritat de totes les persones vinculades directament o indirecta amb l’Escola per dur endavant aquest projecte solidari.

Per altra banda, es va dur a terme la presentació del projecte «Guardians nocturns» a càrrec de Bárbara Carreras, de l’Institut d’Estudis de l’Horta. Aquesta activitat s’organitzà amb la col·laboració del regidor de Medi Ambient, Carlos Gómez, amb l’objectiu de fomentar la recuperació de les rates penades a l’horta. Com es costum a l’Escola, s’havia treballat prèviament als diferents grups i l’alumnat va tindre l’oportunitat de plantejar diverses qüestions al respecte de la reintroducció d’aquesta espècie necessària pel control de plagues. L’EPA seguirà l’evolució del projecte i hi participarà en la mesura de les seues possibilitats.

En resum, la Quinzena Rodona ha comportat una rica diversitat d’activitats amb la finalitat de fomentar la participació ciutadana en accions vinculades al medi ambient, la pau i la solidaritat; i una oportunitat de posar en valor i reconéixer el treball de l’EPA en aquests aspectes al llarg d’una trajectòria amb 40 anys de vida.

Des de l’EPA conviden a totes les persones vinculades a l’escola i a la ciutadania d’Alboraia en general a participar en les activitats de celebració dels «40 anys fent Escola!» que es realitzaran al llarg d’aquest any 2025.